SKRIFTLIG FORESPØRGSEL E-2282/01

af Patricia McKenna (Verts/ALE) til Kommissionen

(31. juli 2001)

Om: Støtte fra Europa-Kommissionen til Paraguay

Hvor stort er det samlede støttebeløb Europa-Kommissionen har ydet til Paraguay i de seneste fem år, og hvor mange penge er der bevilget til den ikke-statslige organisation AMAR (bistand til mindreårige og unge i højrisikosituationer) i samme tidsrum?

Kan Kommissionen redegøre for AMAR's retlige status og dens præcise rolle i Paraguay, da den tilsyneladende optræder som underentreprenør og/eller mellemled mellem ikke-statslige organisationer og EU?

Vi har erfaret fra pålidelig kilde, at der har været klager over den måde, hvorpå AMAR bruger EU-støtten. Kan Kommissionen oplyse, om der er blevet foretaget en regelmæssig kontrol af AMAR, og om der er blevet afsløret nogen uregelmæssigheder?

Kan Kommissionen redegøre for, hvilke foranstaltninger den agter at træffe eller har truffet for at imødegå disse uregelmæssigheder?

Svar afgivet på Kommissionens vegne af Christopher Patten

(15. oktober 2001)

Fællesskabets samarbejde med Paraguay bygger på den samarbejdsaftale der blev undertegnet mellem Kommissionen og Paraguays regering i 1991. I forbindelse med denne aftale, hvori samarbejdsfelterne fastsættes, har Fællesskabet hidtil afsat 90,3 mio. EUR.

Et af de vigtigste samarbejdsfelter er social udvikling. Inden for denne sektor finansierer Fællesskabet og Paraguays regering i fællesskab det såkaldte AMAR-projekt (PRY/B7-0310/96/007 bistand til mindreårige og unge i højrisikosituationer). Kommissionens bidrag til projektet er 10 030 000 EUR over en femårs periode.

AMAR er ikke nogen NGO (non-governmental organisation ikke-statslig organisation), men et projekt der forvaltes på grundlag af de regler der gælder for Fællesskabets hjælp til tredjelande. AMAR's retsstatus er fastlagt i projektets finansieringsaftale, som Kommissionen og Paraguays regering undertegnede i 1997.

Kommissionens system til forvaltning af ekstern bistand er udformet således at det garanterer en effektiv forvaltning af projekterne og bidrager til en bæredygtig udvikling i modtagerlandene.

De generelle procedurer, der gælder for Fællesskabets finansielle projekter i Sydamerika, har følgende indhold:

- Kommissionen og modtagerlandet tager i fællesskab stilling til indsatsområder og projektidéer.

- På grundlag heraf udsender Kommissionen en undersøgelsesgruppe som udformer et projektforslag.

- Kommissionen, medlemsstaterne og modtagerlandet godkender projektforslaget, og derefter finansieringsforslaget. Finansieringsforslaget danner grundlag for en finansieringsaftale, der undertegnes af Kommissionen og regeringen; denne aftale udgør den retlige ramme om projektet.

- Kommissionen iværksætter derpå et udbud med henblik på faglig bistand til projektet. Den faglige bistand omfatter generelt en europæisk direktør og en projektadministrator, samt de eksperter der er nødvendige for de enkelte projekter.

- Regeringen i partnerlandet udpeger en national direktør. Den europæiske direktør og den nationale direktør leder i fællesskab projektforvaltningsgruppen, der er ansvarlig for den daglige projektforvaltning.

- En af projektforvaltningsgruppens vigtigste opgaver er at udarbejde arbejdsplaner og tekniske og finansielle rapporter, og at sørge for overvågningen af projektet og den årlige revision af finanserne. Kommissionen overfører først midler til projektet når ovenstående procedurer er blevet overholdt.

I denne forbindelse kan det anføres at AMAR-projektforvaltningsgruppen indledte sit arbejde først i 1999, og at der er gennemført to årlige revisioner, for regnskabsåret 1999 og 2000. Konklusionen af begge disse revisioner var at projektudgifterne kunne godkendes, og at de var i overensstemmelse med finansieringsaftalen for projektet. Der blev ikke fundet uregelmæssigheder.